کرونا وايرس: پاکستان کې د درې نورو تنانو د مړه کېدو سره ټوله شمېره ۹۶ ته ورسېده
د سرکاري شمېرو ترمخه په تېر ۲۴ ساعتونو کې د کرونا وايرس ۳۲۴ نوې پېښې مخې ته راغلي درې نور کسان ترې مړه شوي چې ورسره د مړو ټوله شمېره ۹۶ ته رسېدلې ده.
کراچۍ — په ملک کې په پينځه زره ۷۱۶ کسانو کې د کرونا وايرس پخلی شوی دی. ويل شوي په پاکستان کې دا وخت په کرونا وايرس اخته د ۴۶ کسانو روغتیايي حالت خطرناک دی. ۱۳۷۸ کسان د کرونا وايرس نه ښه شوي هم دي. د سرکاري شمېرو ترمخه په پاکستان کې د کرونا وايرس نه تر ټولو زيات کسان په خېبرپښتونخوا کې مړه شوي چې شمېره يې ۳۵ ده. د خېبرپښتونخوا د صحت وزير تېمور خان جګړا ويلي په صوبه کې ۵۶ نوؤ پېښو سره د کرونا وايرس ټولې شمېرې ۸۰۰ ته ورسېدې. نوموړي په ټويټر ويلي د ۱۳م اپرېل پورې په صوبه کې ۳۵ تنه د کرونا وايرس نه مړه شوي او ۱۵۳ صحتمند شوي هم دي. پنجاب کې تراوسه پورې په ۲۸۲۶ کسانو کې د کرونا وايرس پخلی شوی او ۲۴ تنه ترې مړه شوي او ۵۰۸ ترې ښه شوي دي. په سند کې په په ۱۴۵۲ کسانو کې د کرونا وايرس پخلی شوی او ۳۱ ترې مړه شوي او ۴۱۹ ترې صحتمند شوي دي. په ګلګت بلتستان کې د کرونا وايرس نه درې، په بلوچستان کې دوه او اسلام اباد کې يو تن مړ شوی دی.